Jurist: - Justisminsteren har brutt loven

Datatilsynet åpner sak om Anundsens skrytevideo.

Justisminister Anders Anundsens skrytevideo følger hverken pliktene Norge har overfor Bern-konvensjonen eller Åndsverkloven. Skjermdump regjeringen.no/Aftenposten

Thea Storøy Elnan Journalist

28. aug. 2015 11:49 Sist oppdatert 28. august 2015

Justisminister Anders Anundsens skrytevideo om hva den blå regjeringen har fått til har gått sin seiersgang Norge rundt siden den ble lagt ut på Regjeringens nettsider mandag.

Flere synlige ansikter

Ifølge Dagbladetkan Justisdepartementet ha brutt norsk lov da de viste usladdede bilder av flere fanger i filmen «Trygghet i hverdagen». Kamerafolk gjorde opptak inne på utlendingsinternatet på Trandum i juli. Det vises også opptak fra overvåkingskameraer. Rundt ti personer skal være med på videobildene, og flere ansikter er synlige ifølge avisen.

På forespørsel fra Dagbladet har Datatilsynet sett bildene og velger nå å åpne sak.

Ifølge departementets kommunikasjonsavdeling skal det ikke være hentet inn tillatelser til å vise bilder av personene.

Komponist ikke kreditert

Flere har kommentert den hurtige bass— og trommemusikken brukt som bakgrunnsmusikk i filmen. Men komponisten bak verket ble ikke kreditert i filmen. Dette er brudd på åndsverkloven.

- Loven pålegger en plikt til å angi opphavsmannens navn selv om man har økonomiske rettigheter til å bruke musikken, sier stipendiat ved Juridisk fakultet ved Universitetet i Oslo, Irina Eidsvold Tøien. Hun skriver doktoravhandling om utøvende kunstneres rettigheter på internett ved Institutt for privatrett.

Har endret video

Justis- og beredskapsdepartementets video uten kreditering til komponisten lå ute på Regjeringens nettsider i tre dager før artisten omsider er blitt navngitt i en ny versjon av skrytevideoen, som ble lagt ut på Regjeringens nettsider torsdag ettermiddag. Videoen ble først byttet ut etter at Aftenposten kontaktet Departementenes sikkerhets- og serviceorganisasjon (DSS), de som står bak klipp og filming. Det gikk to dager før Aftenposten fikk svar fra DSS. Den nye versjonen av filmen ble lagt ut snarlig etter, men det er fortsatt den eldre versjonen som er mest delt og som florerer på sosiale medier.

Må navngi komponist

«Ambient Drum n Bass», som musikksporet i filmen heter, er komponert av frilansartisten Audiodepartment/Philipp. Han er bruker av det australske selskapet Envato Markets nettsider Audiojungle. Envato Market er et nettbasert selskap som hjelper komponister og forfattere å selge sine verker over nett. Ifølge selskapets lisensavtaler kan kjøper av musikken bruke produktet så mange ganger han eller hun vil, men komponisten innehar fortsatt eierskap til verket.

Selv om de som står bak filmen har kjøpt rettighetene til musikken, så må man fortsatt navngi komponist.

— I den første videoens tilfelle er de ideelle rettighetene uoverdragelige. Selv om de som står bak filmen har kjøpt rettighetene til musikken, så må man fortsatt navngi komponisten, sier Eidsvold Tøien.

Bryter internasjonal lov

Selskapets opphavsland, Australia, og Norge er begge medlemmer av Bern-konvensjonen. Den pålegger Norge å behandle andre nasjoners kunstnere slik Norge behandler sine nasjonale opphavsmenn. I tillegg til plikt til å kreditere komponister og forfattere, innebærer dette også en forpliktelse til ikke å bruke åndsverket uanstendig eller slik at det krenker opphavsmann. Dette gjelder for eksempel om verket blir brukt i sammenheng med propaganda uten at opphavsmann har godkjent dette.

— I og med at videoen er fra et offisielt organ tror jeg ikke filmskaperne i dette tilfellet har overtrampet respektretten. Men også Justis- og beredskapsdepartementet må anerkjenne plikten til å ikke bruke noens verk uten å henvise til opphavsmann, sier Eidsvold Tøien.

Kan straffes med fengsel

Brudd på Bern-konvensjonen kan straffes med bøter eller i verste fall fengselsstraff på opptil tre måneder. Eidsvold Tøien tror ikke det er snakk om fengselsstraff i dette tilfellet.

«Vi beklager selvfølgelig dersom vi i første versjon av filmen ikke oppfyller lovens krav til kreditering av musikken. Det er imidlertid rettet opp. Og jeg håper det kan bøte på skaden,» skriver Gunnar A. Johansen, kommunikasjonssjef i Justis- og beredskapsdepartementet i en e-post til Aftenposten.

Aftenposten har også bedt om å få snakke med justisminister Anders Anundsen, men han har ikke vært tilgjengelig for kommentar.

Margot Vågdal, kommunikasjonsansvarlig i DSS, sier komponistens navn ble lagt til så fort de ble oppmerksomme på feilen etter henvendelser fra Aftenposten og andre.

— Dette ble ikke gjort med hensikt, vi pleier å kreditere musikere. Vi er mest opptatt av at det vi produserer er korrekt jamfør TONOs vedtekter (forvalter og beskytter av opphavsrettigheter på vegne av rettighetshavere i musikkverk, journ. anm.), og det mener vi at det er, sier Vågdal.

Aftenposten har ikke lykkes i å komme i kontakt med komponisten.

Her kan du lese Erlend Loes anmeldelse av filmen:

Les også «En hardt motarbeidet mann forteller sin historie»

Her kan du lese hva Siv Jensen mener om partifellens video:

Les også Jensen om Anundsen-video

Her kan du høre hva Aftenpostens redaktører mener om filmen:

Fakta Opphavsrett Den som skaper et åndsverk, har opphavsrett til verket.Opphavsmannen har krav på å bli navngitt slik som god skikk tilsier, så vel på eksemplar av åndsverket som når det gjøres tilgjengelig for allmenheten, jf. § 3 i åndsverkloven.Har en annen rett til å endre et åndsverk eller å gjøre det tilgjengelig for allmenheten, må dette ikke skje på en måte eller i en sammenheng som er krenkende for opphavsmannens litterære, vitenskapelige eller kunstneriske anseelse eller egenart, eller for verkets anseelse eller egenart.Kilde: Lovdata.no Vis mer

Fakta Envato Markets Envato Market er et selskap basert i Australia som hjelper komponister, forfattere og skapere av åndsverk å selge verkene sine over nett.Når brukere av nettsidene selger sine verk får kjøper en lisens til å bruke filen til bestemt bruk, men skaperen av åndsverket beholder eierskapet over verket. Skaper av verk kan selge så mange lisenser til bruk av verk som han eller hun ønsker.Kilde: Envato.com Vis mer